SIT-এর হাতে নতুন তথ্য, ক্যানোপির আড়াল থেকেই শুরু ব্রিসিংকাণ্ড

কলকাতা: ব্রিসিংকাণ্ড ঘিরে তদন্তে নয়া তথ্য হাতে পেল বিশেষ তদন্তকারী দল (SIT)। সূত্রের খবর, ক্যানোপির পিছন দিক থেকেই প্রথম ব্রিসিং শুরু হয়। মাঠে বসানো হয়েছিল দুটি ক্যানোপি। তার ঠিক পিছনেই ছিল লোয়ার টিয়ার স্ট্যান্ড A1—সেখান থেকেই প্রথম অশান্তি ছড়ায় বলে তদন্তে উঠে এসেছে।

SIT সূত্রে জানা যাচ্ছে, ক্যানোপি থাকার কারণে ওই অংশ থেকে আগেই মাঠের ভিউ আংশিকভাবে ব্লক হয়ে গিয়েছিল। তার উপর অতিরিক্ত দর্শকের ভিড় জমে যাওয়ায় পরিস্থিতি আরও জটিল হয়ে ওঠে। অভিযোগ, বহু দর্শক প্রত্যাশামতো মেসিকে দেখতে না পেয়ে উত্তেজিত হয়ে পড়েন, আর সেখান থেকেই হঠাৎ পরিস্থিতি নিয়ন্ত্রণের বাইরে চলে যায়।

আরও পড়ুন: হাওড়া পুরসভার নির্বাচন নিয়ে হাইকোর্টে শুনানি ২৭ জানুয়ারি, নির্দেশ ভারপ্রাপ্ত প্রধান বিচারপতির

তদন্তকারীরা জানিয়েছেন, মাঠ পরিদর্শন, একাধিক CCTV ফুটেজ, ব্রডকাস্ট আউটপুট এবং ইতিমধ্যেই ভাইরাল হওয়া বিভিন্ন ভিডিও ফুটেজ বিশ্লেষণ করেই এই তথ্য মিলেছে। এই সমস্ত তথ্যের ভিত্তিতেই SIT এখন ঘটনার পূর্ণ চিত্র সাজানোর চেষ্টা করছে। নয়া এই তথ্য সামনে আসায় ব্রিসিংকাণ্ডের পেছনের কারণ ও দায় নির্ধারণে তদন্ত আরও গুরুত্বপূর্ণ মোড় নিতে চলেছে বলেই মনে করছেন সংশ্লিষ্ট মহল।